**NUOTEKŲ IŠVEŽIMO IR TVARKYMO SUTARTIS**

**BENDROSIOS SĄLYGOS**

**I SKYRIUS**

**SĄVOKOS**

1. Sutarties bendrosiose sąlygose didžiąja raide rašomos sąvokos turės žemiau apibrėžtas reikšmes, jei Sutartyje nenurodyta arba iš konteksto nėra aišku kitaip:
	1. **Aprašas** – Bendrovės Generalinio direktoriaus nustatytas, Šalims privalomas ir su Sutarties vykdymu susijęs Nuotekų tvarkymo aprašas. Aprašas skelbiamas viešai Interneto svetainėje: [NUOTEKU-TVARKYMO-APRASAS.docx (live.com)](https://view.officeapps.live.com/op/view.aspx?src=https%3A%2F%2Fwww.vv.lt%2Fwp-content%2Fuploads%2F2023%2F01%2FNUOTEKU-TVARKYMO-APRASAS.docx%3F_gl%3D1*yxk9b9*_ga*MjY4MDY3NjM1LjE2NzUwNjkzMTM.*_up*MQ..*_ga_1M0VTBGK2Z*MTY3NTA2OTMxMi4xLjEuMTY3NTA2OTMxNy4wLjAuMA..&wdOrigin=BROWSELINK);[[1]](#footnote-2)
	2. **Asenizacijos transporto priemonė** – asenizacinė mašina ar kita speciali transporto priemonė, skirta nuotekoms surinkti iš nuotekų kaupimo rezervuarų ir joms atvežti į Nuotekų priėmimo vietas;
	3. **Ataskaitinis laikotarpis** – praėjęs mėnuo, už kurį iki Sutartyje su Klientu numatytos dienos apskaičiuojamas Klientui suteiktų Paslaugų kiekis ir mokėtinos sumos bei pateikiamas Mokėjimo dokumentas;
	4. **Bazinis nuotekų užterštumas** – nuotekų teršalų koncentracija, atitinkanti didžiausią leidžiamą buitinių nuotekų užterštumo koncentraciją;
	5. **Bendrovė** – Nuotekų transportavimo paslaugas teikiantis asmuo. Sutarties specialiosiose sąlygose nurodyta UAB „Vilniaus vandenys“, juridinio asmens kodas 120545849;
	6. **Interneto svetainė** – Bendrovės interneto svetainė ([www.vv.lt](http://www.vv.lt));
	7. **Klientas** – asmuo, kuris perka Paslaugas verslo reikmėms ar ūkinei veiklai vykdyti (abonentas) arba buitinėms reikmėms (vartotojas) ir su Bendrove yra sudaręs Sutartį;
	8. **Mokėjimo dokumentas** – reiškia PVM sąskaitą faktūrą, sąskaitą faktūrą, mokėjimo pranešimą ar kitą dokumentą, jų elektroninį atitikmenį, kuriame nurodoma Kliento Bendrovei mokėtina pinigų suma ir kiti susiję duomenys;
	9. **Nuotekų tvarkymo infrastruktūros galimybės** – apskaičiuotos, išmatuotos arba planuojamos priimamų teršiančių medžiagų koncentracijos, kurias gali išvalyti Nuotekų tvarkymo infrastruktūra;
	10. **Nuotekų išvežimas** – nuotekų surinkimo ir išvežimo paslauga asenizacine mašina iš objektų, neprijungtų prie centralizuotų nuotekų surinkimo tinklų, buitinių ir (ar) gamybinių nuotekų kaupimo rezervuarų;
	11. **Nuotekų tvarkymo reglamentas** – Lietuvos Respublikos aplinkos ministro įsakymu patvirtintas aktualios redakcijos teisės aktas, kuriuo Šalys vadovaujasi vykdydamos Sutartį;
	12. **Paslaugos** – Bendrovės pagal Sutartį ir teisės aktus Klientui teikiamos buitinių ir (ar) gamybinių nuotekų išvežimo ir tvarkymo paslaugos, įskaitant padidėjusios taršos ir savitosios taršos nuotekų tvarkymo (valymo) paslaugas, jei tokios nurodytos Sutartyje;
	13. **Privatumo politika** – reiškia ir nustato privatumo sąlygas Klientui naudojantis Bendrovės Paslaugomis. Privatumo politikoje nurodoma: tvarkomų duomenų apimtis, tvarkymo tikslas, pagrindas, Kliento teisės, kiti su duomenų tvarkymu susiję aspektai;
	14. **Ribinė teršalų koncentracija** – didžiausia apskaičiuota, išmatuota arba planuojama medžiagos koncentracija, iki kurios šios medžiagos normuoti (kontroliuoti) dar nereikia;
	15. **Sutartis** – ši Sutartis (įskaitant, bet neapsiribojant, Sutarties specialiąsias sąlygas, Sutarties bendrąsias sąlygas) su visais jos priedais, papildymais bei pakeitimais;
	16. **Šalys** – Klientas ir Bendrovė abu kartu, o Šalis – bet kuri iš jų.
2. Sutartyje vartojamos sąvokos, išskyrus aukščiau apibrėžtas, suprantamos taip, kaip jos apibrėžiamos Lietuvos Respublikos geriamojo vandens tiekimo ir nuotekų tvarkymo įstatyme ir kituose teisės aktuose, reglamentuojančiuose Paslaugų teikimą.
3. Sutartyje, kur reikalauja kontekstas, žodžiai pateikti vienaskaita, gali turėti ir daugiskaitos prasmę, ir atvirkščiai.

**II SKYRIUS**

**SUTARTIES DALYKAS**

1. Sutartyje nustatyta tvarka ir sąlygomis Bendrovė įsipareigoja Klientui suteikti Paslaugas (išskyrus Sutartyje ir (ar) teisės aktuose nustatytus atvejus, kai Bendrovė turi teisę atsisakyti Paslaugas suteikti, visiškai nutraukti ar sustabdyti jų teikimą), o Klientas įsipareigoja Sutartyje nustatyta tvarka ir terminais atsiskaityti už suteiktas Paslaugas.
2. Sutartis taikoma tuo atveju, kai Klientas neturi nuotekų išleidimo komunikacijų, nuotekų tvarkymo įrenginių, kurie centralizuotai būtų prijungti prie Nuotekų tvarkymo infrastruktūros, t. y. kai Bendrovė Asenizacijos transporto priemonėmis surenka Kliento nuotekas iš Klientų buitinių ir (ar) gamybinių nuotekų kaupimo rezervuarų ir atveža į nuotekų priėmimo vietą. Bendrovė neteikia atliekų išvežimo ir tvarkymo paslaugų.

**III SKYRIUS**

**NUOTEKŲ TERŠALŲ KONCENTRACIJOS[[2]](#footnote-3)**

1. Ribinės teršalų koncentracijos nustatomos vadovaujantis Nuotekų tvarkymo reglamentu.
2. Nuotekų užterštumas prieš sudarant Sutartį nustatomas vadovaujantis atlikto nuotekų tyrimo rezultatu. Tyrimo protokolas išsiunčiamas Klientui jo nurodytu elektroninio pašto adresu.
3. Mokestis už nuotekų užterštumą apskaičiuojamas vadovaujantis padidėjusios ir / arba savitosios taršos mokesčio įkainiais, kurie skelbiami Interneto svetainėje.
4. Sutarties galiojimo metu vykdoma nuotekų užterštumo kontrolė. Planuojamų patikrų planas nėra sudaromas ir Klientas apie planuojamą patikrinimą iš anksto nėra informuojamas.
5. Patikrų metu paėmus mėginį ir nustačius kitokius padidėjusios ir /ar savitosios taršos rodiklius, nei prieš pasirašant Sutartį, mokestis už padidėjusią ir /arba savitąją taršą perskaičiuojamas vadovaujantis paskutinio tyrimo rezultatais ir galioja iki kito (paskesnio) patikrinimo.
6. Nuotekų teršalų koncentracijas, kurios negali būti viršytos dėl Nuotekų tvarkymo infrastruktūros galimybių, nustato Bendrovė ir jas skelbia viešai Interneto svetainėje. Bendrovė turi teisę vienašališkai vadovaujantis teisės aktais keisti šias koncentracijas. Apie koncentracijų pakeitimą Bendrovė iš anksto informuoja Klientą jas paskelbiant viešai Interneto svetainėje ar kitu būdu.
7. Į Nuotekų priėmimo vietas atvežtų nuotekų teršalų koncentracijos negali viršyti koncentracijų, skelbiamų Interneto svetainėje ir (ar) nurodytų pranešime ir (ar) taikytinuose teisės aktuose.

**IV SKYRIUS**

**NUOTEKŲ SURINKIMO IR IŠVEŽIMO TVARKA**

1. Surenkamų nuotekų kiekis nustatomas, atsižvelgiant į Asenizacijos transporto priemonės talpos matavimo prietaiso rodmenis (galima 0,5 m3 paklaida).
2. Surinkus nuotekas į Asenizacijos transporto priemonę, Bendrovės ir Klientas ar jo atstovas pasirašo Nuotekų išvežimo aktą, kurio kopija Klientui pateikiama el. pašto adresu.
3. Klientas turi teisę iš Bendrovės gauti atvežtų nuotekų kiekių suvestinę.
4. Surenkamų nuotekų mėginiai imami Kliento objekto teritorijoje arba nuotekų išpylimo vietoje (nuotekų priėmimo punkte) Bendrovės organizuotos patikros metu. Apie patikrą Klientas iš anksto neprivalo būti informuojamas.[[3]](#footnote-4)

**V SKYRIUS**

**KAINA IR ATSISKAITYMO TVARKA**

1. Už nuotekų mėginio paėmimą bei paimtų nuotekų tyrimą, reikalingą sutarčiai sudaryti apmoka Klientas pagal Interneto svetainėje pateiktus tarifus.[[4]](#footnote-5)
2. Už nuotekų surinkimą ir išvežimą Klientas atsiskaito su Bendrove pagal iš anksto nustatytą kainą, kurią sudaro:
	1. Nuotekų išvežimas (priklauso nuo objekto, iš kur siurbiamos nuotekos ir kurioje Paslaugos teikimo zonoje yra Kliento objektas (adresas);
	2. Nuotekų tvarkymas (taikoma pagal galiojančius Valstybinės energetikos reguliavimo tarybos arba savivaldybių patvirtintus tarifus);
	3. Specifinės medžiagos (taikoma abonentams).
3. Paslaugų kainos, įskaitant kainą už padidėjusios ir savitosios taršos nuotekų tvarkymą (valymą), nustatomos ir keičiamos Bendrovės vidaus bei taikytinų teisės aktų nustatyta tvarka. Bendrovė Paslaugų kainas ir (ar) jų pasikeitimą skelbia viešai Interneto svetainėje adresu: <https://www.vv.lt/namams/papildomos-paslaugos/nuoteku-isvezimas/>. Apie Paslaugų kainų pasikeitimą Klientas taip pat informuojamas iš anksto atskiru pranešimu prieš Nuotekų išvežimą. Dėl Paslaugų kainų pasikeitimo Sutartis nėra keičiama ir (ar) joks atskiras Šalių susitarimas nėra sudaromas.
4. Bendrovė Klientui pateikia Mokėjimo dokumentą už praėjusį Ataskaitinį laikotarpį suteiktas Paslaugas ne vėliau kaip iki kito mėnesio, einančio po Ataskaitinio laikotarpio, 10 (dešimtos) dienos.
5. Už per Ataskaitinį laikotarpį suteiktas Paslaugas Klientas atsiskaito su Bendrove ne vėliau kaip iki kito mėnesio, einančio po Ataskaitinio laikotarpio, paskutinės dienos. Atsiskaitymo būdai skelbiami viešai Interneto svetainėje.
6. Kliento įmokos paskirstomos Lietuvos Respublikos civiliniame kodekse nustatyta tvarka, nepriklausomai nuo to, kokią šių įmokų paskirstymo tvarką (tikslą) raštu ar kitu būdu nurodo Klientas.

**VI SKYRIUS**

**ŠALIŲ ĮSIPAREIGOJIMAI IR ATSAKOMYBĖ**

1. Bendrovė įsipareigoja:
	1. Klientui suteikti Paslaugas Sutartyje nustatyta tvarka ir terminais (išskyrus Sutartyje ir (ar) teisės aktuose nustatytus atvejus, kai Bendrovė turi teisę atsisakyti Paslaugas suteikti, visiškai nutraukti ar sustabdyti jų teikimą);
	2. tinkamai ir laiku vykdyti kitas Sutartyje ir (ar) teisės aktuose nurodytas pareigas. Paslaugos teikimo sąlygos skelbiamos viešai Interneto svetainėje adresu: <https://www.vv.lt/namams/papildomos-paslaugos/nuoteku-isvezimas/>.
2. Bendrovės teisės:
	1. Paimti nuotekų mėginius tyrimams savo nuožiūra nustatyti Kliento išleidžiamų nuotekų kokybę, pakartotinai nustatyti jų kokybę, kai Klientas pašalina taršos priežastis, pateikia prašymą dėl pakartotino nuotekų ištyrimo ir iš anksto apmoka Mokėjimo dokumentą už pakartotinį nuotekų ištyrimą.[[5]](#footnote-6) Faktinį užterštumą nustato Bendrovės laboratorija. Nustačius viršnorminį užterštumą, Bendrovė turi teisę atsisakyti vežti nuotekas;[[6]](#footnote-7)
	2. Paslaugas teikti tik tada, kai lauko temperatūra yra ne žemesnė nei -10◦ C. Jei paskirtą Paslaugų atlikimo dieną priimto užsakymo nėra galimybės vykdyti dėl per žemos lauko temperatūros, Klientas apie tai informuojamas telefonu ir jam pasiūlomos kitos Paslaugų teikimo datos;
	3. Atsisakyti teikti Paslaugas, jei nėra užtikrinamos Paslaugoms teikti reikalingos sąlygos, skelbiamos viešai Interneto svetainėje adresu: <https://www.vv.lt/namams/papildomos-paslaugos/nuoteku-isvezimas/>;
	4. Pastebėjęs aplinkos apsaugos pažeidimus, kitus nustatytų reikalavimų nesilaikymo atvejus, Paslaugos teikėjas gali apie tai informuoti aplinkosaugos atstovus.
3. Klientas įsipareigoja:
	1. Paslaugas užsakyti el. paštu info@vv.lt, telefono Nr. 19118, užpildydamas užklausą Interneto svetainėje adresu: <https://www.vv.lt/namams/papildomos-paslaugos/nuoteku-isvezimas/> arba kitais viešai Interneto svetainėje nurodytais būdais;
	2. Pateikiant užsakymą dėl Nuotekų išvežimo iš individualaus nuotekų kaupimo rezervuaro, pateikti informaciją apie objektą, iš kurio išsiurbiamos ir transportuojamos nuotekos pagal šią Sutartį:
		1. objekto adresas;
		2. Nuotekų kaupimo talpos tipas (pvz., nuotekų surinkimo duobė, valymo įrenginys (nurodyti gamintoją);
		3. Nuotekų kaupimo talpos tūris (m3).
	3. Neperduoti išvežti gamybinių ar buitinių atliekų, taip pat nuodingų medžiagų ar jų mišinių, daiktų, galinčių sukelti gaisrą ar sprogimą, užkimšti tinklus ar kitaip sutrikdyti Bendrovės valdomos nuotekų surinkimo ir tvarkymo infrastruktūros darbą, be kita ko, galinčių pakenkti Bendrovės darbuotojų sveikatai, ar kitokių Sutartyje nenumatytų medžiagų ar jų mišinių. Taip pat vartotojas negali perduoti gamybinių nuotekų. Bendrovei nustačius, kad Klientas perdavė Bendrovei transportuoti nuotekas, neatitinkančias šio punkto, atlygina Bendrovės patirtus nuostolius ir nuotekos iš šio objekto daugiau nebevežamos, o sudaryta Sutartis nedelsiant nutraukiama;
	4. Užtikrinti, kad perduodamų išvežimui nuotekų tarša neviršys teisės aktuose nustatyto Bazinio nuotekų užterštumo reikalavimų ir /ar infrastruktūros galimybių ribų[[7]](#footnote-8);
	5. Užtikrinti netrukdomą ir patogų Bendrovės Asenizacijos transporto priemonės privažiavimą prie Kliento valdomo nuotekų kaupimo rezervuaro (talpos), siekiant surinkti Kliento nuotekas. Klientui neužtikrinus šio reikalavimo, Bendrovė turi teisę atsisakyti suteikti Paslaugas ir vienašališkai nutraukti Sutartį;
	6. Sudaryti sąlygas Bendrovei paimti išvežamų nuotekų mėginius[[8]](#footnote-9);
	7. Sutartyje nustatyta tvarka ir terminais atsiskaityti su Bendrove už suteiktas Paslaugas;
	8. Klientui nutraukus veiklą, Klientas (savininkas) Sutarties Specialiosiose sąlygose (ar Sutarties priede) nurodytas patalpas perleidžia kito asmens nuosavybėn ar kitu būdu pasikeičia subjektas, kuriam teikiamos Paslaugos ir (ar) Sutarčiai pasibaigus bet kokiais pagrindais – per 30 (trisdešimt) dienų informuoti Bendrovę ir nutraukti Sutartį, taip pat visiškai atsiskaityti už suteiktas Paslaugas, sumokėti kitas pagal Sutartį ir (ar) teisės aktus Bendrovei mokėtinas sumas, kurios susidarė iki Sutarties pasibaigimo dienos (išskyrus tas sumas, kurios pagal savo esmę skaičiuojamos ir po Sutarties pasibaigimo bet kokiu pagrindu);
	9. Iki nuotekų perdavimo Bendrovei, nuotekas tvarkyti laikantis teisės aktuose numatytų aplinkos apsaugos reikalavimų bei užtikrinti tinkamą ir aplinkos apsaugos reikalavimus atitinkantį nuotekų kaupimo rezervuaro eksploatavimą. Ši nuostata taikoma taip pat Kliento įrengiamiems ir eksploatuojamiems nuotekų kaupimo rezervuarams, užtikrinant jų sandarumą. Nustačius, kad rezervuarai yra nesandarūs, nedelsiant imtis priemonių jiems užsandarinti;
	10. tinkamai ir laiku vykdyti kitas Sutartyje, viešai Interneto svetainėje adresu: <https://www.vv.lt/namams/papildomos-paslaugos/nuoteku-isvezimas/> ir (ar) teisės aktuose nurodytas pareigas.
4. Jei Klientas Sutartyje nustatyta tvarka ir terminais neapmoka Mokėjimo dokumento, Bendrovė skaičiuoja 0,02 % dydžio delspinigius, kurie skaičiuojami už kiekvieną pradelstą dieną nuo laiku nesumokėtos sumos, jei teisės aktai nenumato kitokio delspinigių dydžio, o Klientas įsipareigoja delspinigius sumokėti. Šiame punkte minėtu atveju Bendrovė taip pat turi teisę nutraukti, sustabdyti ar apriboti Paslaugų teikimą, jei Klientas neapmoka Mokėjimo dokumento už suteiktas Paslaugas daugiau kaip 45 (keturiasdešimt penkias)kalendorines dienas, skaičiuojant nuo atsiskaitymo laikotarpio paskutinės dienos, Bendrovė įspėjusi Klientą raštu prieš 15 (penkiolika) kalendorinių dienų. Paslaugų teikimas atnaujinamas tik tada, kai Klientas sumoka visą įsiskolinimą (kartu su paskaičiuotomis netesybomis, palūkanomis).
5. Šalis, nevykdanti ir (ar) netinkamai vykdanti Sutartyje ir (ar) teisės aktuose nustatytas pareigas, įsipareigoja kitai Šaliai atlyginti dėl tokių veiksmų (ar neveikimo) patirtą žalą.

**VII SKYRIUS**

**SUTARTIES GALIOJIMAS, NUTRAUKIMAS, KEITIMAS**

1. Sutarties Bendrosios sąlygos yra tipinės ir viešai skelbiamos Bendrovės Interneto svetainėje adresu: <https://www.vv.lt/namams/papildomos-paslaugos/nuoteku-isvezimas/>. Sutarties Bendrosios sąlygos Klientui taip pat teikiamos el. paštu, paštu ar klientų aptarnavimo skyriuose.
2. Sutarties galiojimas:
	1. Sutarties įsigaliojimo momentas ir galiojimo terminas nurodytas Sutarties specialiosiose sąlygose;
	2. Nuo Sutarties įsigaliojimo momento nustoja galioti anksčiau su Klientu dėl nuotekų išvežimo ir tvarkymo sudaryta sutartis, jei tokia buvo sudaryta.
3. Sutarties nutraukimas ir keitimas:
	1. Sutartis gali būti nutraukta rašytiniu Šalių susitarimu, Sutartyje, Lietuvos Respublikos civiliniame kodekse bei kituose teisės aktuose nustatyta tvarka ir pagrindais;
	2. Sutartis gali būti nutraukta bet kurios Šalies vienašališkai ne teismo tvarka, nesant kitos šalies kaltės, raštu įspėjus kitą šalį ne vėliau kaip prieš 30 (trisdešimt) dienų.[[9]](#footnote-10)
	3. Vartotojas turi teisę vienašališkai nutraukti Sutartį apie tai raštu įspėjęs Bendrovę prieš 30 (trisdešimt) dienų.
4. Sutartis keičiama rašytiniu Šalių susitarimu, išskyrus atvejus, kai Bendrovė pagal Sutartį ir (ar) teisės aktus turi teisę vienašališkai keisti Sutarties sąlygas, ir kitais teisės aktuose nustatytais pagrindais ir tvarka.

**VIII SKYRIUS**

**ASMENS DUOMENŲ APSAUGA**

1. Bendrovė tvarko Kliento asmens duomenis taip, kaip tai nurodyta Bendrovės Privatumo politikoje, kuri yra viešai skelbiama Interneto svetainėje adresu: [Asmens duomenų apsauga - Vilniaus vandenys (vv.lt)](https://www.vv.lt/apie-mus/asmens-duomenu-apsauga/?_gl=1*t479nu*_up*MQ..*_ga*NDE2OTQ2NDQ2LjE2ODE5ODMxNTQ.*_ga_1M0VTBGK2Z*MTY4MTk4MzE1NC4xLjEuMTY4MTk4MzE2OC4wLjAuMA..) ir klientų aptarnavimo skyriuose. Bendrovė Privatumo politiką ar informaciją apie jos pasikeitimus taip pat gali teikti Klientui el. paštu, paštu ar Klientui atvykus į klientų aptarnavimo skyrių. Privatumo politikoje nurodoma: tvarkomų duomenų apimtis, tvarkymo tikslas, pagrindas, Kliento teisės, kiti su duomenų tvarkymu susiję aspektai.
2. Kai Klientas yra fizinis asmuo, informacija, susijusi su šios Sutarties vykdymu, ir laikoma asmens duomenimis, teikiama tik Klientui asmeniškai, išskyrus Privatumo politikoje ar teisės aktuose nurodytas išimtis.
3. Visais klausimais, susijusiais su asmens duomenų tvarkymu, Klientas gali kreiptis į Bendrovę tiesiogiai arba kreiptis į Bendrovės duomenų apsaugos pareigūną, pateikiant užklausą el. paštu asmensduomenys@vv.lt.
4. Bendrovė, Klientui delsiant vykdyti savo įsipareigojimus daugiau kaip 30 (trisdešimt) dienų, teikia informaciją apie Kliento tapatybę, kontaktinius duomenis ir kredito istoriją, t. y. finansinius ir turtinius įsipareigojimus ir jų vykdymą, skolas ir jų apmokėjimą, Kredito biurui UAB „Creditinfo Lietuva“ (įmonės kodas: 111689163, adresas: A. Goštauto g. 40A, LT 01112 Vilnius, Lietuva, www.manocreditinfo.lt, tel.: (8 5) 2394131). Kredito biuras tvarko ir teikia tretiesiems asmenims (finansų įstaigoms, telekomunikacijų bendrovėms, draudimui, elektros ir komunalinių paslaugų teikėjams, prekybos įmonėms ir kt.) Kliento informaciją siekdamas teisėtų interesų ir tikslų – įvertinti kreditingumą ir valdyti įsiskolinimą. Vertinant kreditingumą, vykdomas asmens savybių įvertinimas automatiniu būdu (profiliavimas), kuris ateityje gali daryti įtaką Kliento galimybei sudaryti sandorius. Vertinimas automatiniu būdu padeda atsakingai skolinti, jo metu įvertinama asmens pateikta informacija, kredito istorija, vieša informacija ir kt. Automatinio vertinimo metodai reguliariai peržiūrimi, kad būtų užtikrintas jų sąžiningumas, efektyvumas ir nešališkumas. Kredito istorijos duomenys tvarkomi 10 (dešimt) metų po įsipareigojimų įvykdymo. Klientas gali susipažinti su savo kredito istorija kreipdamasis tiesiogiai į Kredito biurą arba pasinaudodami „Finpass“ mobilia programėle. Klientas taip pat turi teisę Kredito biuro prašyti ištaisyti arba ištrinti, arba apriboti duomenų tvarkymą, ir teisę nesutikti, kad duomenys būtų tvarkomi, reikalauti žmogaus įsikišimo automatiniame sprendimų priėmime, pareikšti savo požiūrį ir užginčyti sprendimą, taip pat teisę į duomenų perkeliamumą. Apie šių teisių įgyvendinimą ir apribojimus, savybių įvertinimą automatiniu būdu (profiliavimą), daugiau informacijos pateikiama www.manocreditinfo.lt. Dėl teisių pažeidimų Klientas turi teisę kreiptis į duomenų apsaugos pareigūną el. paštu duomenu.apsauga@creditinfo.lt arba anksčiau nurodytu telefonu ar pateikti skundą Valstybinei duomenų apsaugos inspekcijai arba teismui.

**IX SKYRIUS**

**BAIGIAMOSIOS NUOSTATOS**

1. Sutarties specialiosios sąlygos turi pirmenybę prieš Sutarties bendrąsias sąlygas.
2. Dėl to, kas nenumatyta Sutartyje, Šalys vadovaujasi teisės aktais. Jeigu kuri nors Sutarties nuostata prieštarauja teisės aktams ar pasikeitus teisės aktams tokia tampa ar dėl kokių nors kitų priežasčių nebegalioja – kitos Sutarties nuostatos lieka galioti. Tokiu atveju, teisės aktams prieštaraujanti ir (ar) nebegaliojanti Sutarties nuostata yra pakeičiama į atitinkančią teisės aktų reikalavimus nuostatą, kuri savo turiniu kiek įmanoma labiau atitiktų keičiamąją, o iki tokios nuostatos pakeitimo vadovaujamasi naujai įsigaliojusiomis imperatyviomis teisės normomis.
3. Šalys įsipareigoja nedelsiant raštu informuoti viena kitą apie savo rekvizitų pasikeitimą. Šalis, nepranešusi apie rekvizitų pasikeitimus, negali reikšti pretenzijų dėl kitos Šalies veiksmų, atliktų Sutartyje numatytais rekvizitais.
4. Bet kokie pranešimai, prašymai, reikalavimai ar bet koks kitas Šalių susirašinėjimas ar informacija, kurią reikia pateikti pagal Sutarties ar teisės aktų reikalavimus, Sutarties Šaliai gali būti įteikiami pasirašytinai, siunčiami registruotu laišku, per kurjerį, el. paštu Sutarties specialiojoje dalyje nurodytais kontaktais. Bendrovė taip pat turi teisę Sutartyje bei teisės aktuose numatytus pranešimus ir kitą informaciją Klientui pateikti Mokėjimo pranešimuose, viešai, įskaitant, bet neapsiribojant Interneto svetainėje, savitarnos portale.
5. Atsakomybės, pranešimų siuntimo ir gavimo, kalbos, ginčų sprendimo, neįvykdytų finansinių įsipareigojimų ir kitos sąlygos, kurios pagal savo esmę turi galioti ir po Sutarties įvykdymo, pasibaigimo galioja ir po Sutarties pasibaigimo bet kokiu pagrindu.
6. Sutartis sudaryta vadovaujantis ir bus aiškinama taikant Lietuvos Respublikos teisę. Bet koks ginčas, kylantis iš Sutarties, bus sprendžiamas tarpusavio konsultacijų ir derybų keliu. Tuo atveju, jei ginčo nepavyktų išspręsti tarpusavio derybomis, toks ginčas sprendžiamas Lietuvos Respublikos teisės aktų nustatyta tvarka.
7. Vartojimo ginčus ne teismo tvarka Lietuvos Respublikos teisės aktų nustatytos kompetencijos ribose nagrinėja šios institucijos: Valstybinė energetikos reguliavimo taryba (Verkių g. 25C-1, 08223 Vilnius, www.regula.lt), Valstybinė vartotojų teisių apsaugos tarnyba (Vilniaus g. 25, 01402 Vilnius, [www.vvtat.lt](http://www.vvtat.lt)) (toliau – Vartojimo ginčų neteisminio sprendimo subjektai). Valstybinė energetikos reguliavimo taryba nagrinėja ginčus tarp geriamojo vandens tiekėjų ir nuotekų tvarkytojų, abonentų ir vartotojų dėl geriamojo vandens tiekimo ir nuotekų tvarkymo paslaugų kainų, paviršinių nuotekų tvarkymo paslaugų kainų, laikino atjungimo nuo (prijungimo prie) geriamojo vandens tiekimo tinklų paslaugų kainų ir jų taikymo. Valstybinė vartotojų teisių apsaugos tarnyba nagrinėja kitus tarp geriamojo vandens tiekėjų ir nuotekų tvarkytojų ir vartotojų kylančius ginčus. Informacija apie Vartojimo ginčų neteisminio sprendimo subjektus bei apie skundus nagrinėjančius subjektus taip pat skelbiama Interneto svetainėje adresu: [Susisiekite su mumis - Vilniaus vandenys (vv.lt)](https://www.vv.lt/susisiekite-su-mumis/?_gl=1*phm7q6*_up*MQ..*_ga*Mjk1NjkxMzMwLjE2NzUzMjU0MjI.*_ga_1M0VTBGK2Z*MTY3NTMyNTQyMi4xLjEuMTY3NTMyNTg1OS4wLjAuMA..).

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Taikoma tik abonentui. [↑](#footnote-ref-2)
2. Taikoma abonentui tik tuo atveju, kai teikiamos padidėjusios, savitosios taršos nuotekų tvarkymo paslaugos. [↑](#footnote-ref-3)
3. Taikoma abonentui tik tuo atveju, kai teikiamos padidėjusios, savitosios taršos nuotekų tvarkymo paslaugos. [↑](#footnote-ref-4)
4. Taikoma abonentui tik tuo atveju, kai teikiamos padidėjusios, savitosios taršos nuotekų tvarkymo paslaugos. [↑](#footnote-ref-5)
5. Taikoma abonentui tik tuo atveju, kai teikiamos padidėjusios, savitosios taršos nuotekų tvarkymo paslaugos. [↑](#footnote-ref-6)
6. Taikoma abonentui tik tuo atveju, kai teikiamos padidėjusios, savitosios taršos nuotekų tvarkymo paslaugos. [↑](#footnote-ref-7)
7. Taikoma tik abonentui. [↑](#footnote-ref-8)
8. Taikoma tik abonentui. [↑](#footnote-ref-9)
9. Taikoma tik abonentui. [↑](#footnote-ref-10)